ምክር ቤቱ በሚጠናቀቀው የሥራ ዘመኑ የአገሪቱን ሁለንተናዊ ዕድገት ለማፋጠን እንደሚሠራ ተገለጸ
አዲስ አበባ፡- የህዝብ ተወካዮች ምክር ቤት በአምስተኛ ዓመት የሥራ ዘመኑ አገራዊ ለውጡን ሊደግፉ የሚችሉ የህግ ማዕቀፎችን በማዘጋጀት የአገሪቱን ሁለንተናዊ እድገት ለማፋጠን እንደሚሠራ አፈ ጉባኤ ታገሠ ጫፎ አስታወቁ፡፡ አዲስ ዘመን ጋዜጣ ከምክር ቤቱ ማህበራዊ ድህረ ገጽ ባገኘው መረጃ፤ ምክር ቤቱ ተናባቢነትንና ተፈፃሚነትን በማረጋገጥ አገራዊ ለውጡን ሊደግፉ የሚችሉ የህግ ማዕቀፎችን በማዘጋጀት የአገሪቱን ሁለንተናዊ እድገት ለማፋጠን እንደሚሠራ አፈ ጉባኤ ታገሠ ጫፎ ገልጸዋል፡፡ ለፓርላማ ተጠሪ የሆኑ ተቋማት አሠራራቸውን እና አደረጃጀታቸውን ፈትሾ በማስተካከል የህብረተሰቡን የመልካም አስተዳደርና የልማት ችግሮች በመፍታት የተጀመረውን ለውጥ ማስቀጠል እንደሚገባም ተናግረዋል፡፡ አፈ ጉባዔው፤ ምክር ቤቱ በአምስተኛ ዓመት የሥራ ዘመኑ የአገራዊ ምርጫ እና የህዝብና ቤቶች ቆጠራ በተሳካ ሁኔታ እንዲከናወን ሚናውን እንደሚወጣ በመግለጽ፤ በምክር ቤቱ የፀደቁ አዋጆች ተፈፃሚነታቸውን ከባለድርሻ አካላት ጋር በመከታተል ግልፅና ተአማኒነት እንዲኖረው በማድረግ ረገድ ትልቅ ሥራ እንደሚጠበቅበትም አስረድተዋል፡፡ እንደ አፈጉባዔው ማብራሪያ፤ በቀጣይ የምክር ቤቱን አሠራር በማዘመን ለህብረተሰቡ ጥራት ያለው መረጃ ተደራሽ ለማድረግ ከመደበኛ ስብሰባዎች በተጨማሪ፤ የቋሚ ኮሚቴዎችን ስብሰባዎች ጨምሮ ሌሎችን የምክር ቤቱን እንቅስቃሴዎች በተለያዩ የመገናኛ ዘዴዎች በቀጥታ እንዲተላለፉ በማድረግ፤ ግልፅነትና ተጠያቂነት ያለው አሠራር ለማስፈን ይሠራል፡፡ ምክር ቤቱ በዋናነት ህግ የማውጣት ተግባር የሚያከናውን ሲሆን፤ በ2011 ዓ.ም የወጡ ህጎች በአገሪቱ ከተጀመረው ለውጥ ጋር የሚጣጣምና አጋዥ የሆኑ ህጐች ፀድቀው ወደ ተግባር መገባቱንም ገልፀዋል፡፡ በ2011 ዓ.ም ባደረገው የክትትልና የቁጥጥር ሥራ በአንዳንድ ተቋማት ላይ የሚስተዋሉ የአሰራር ክፍተቶችን በመለየት ችግሩን በዘላቂነት ለመፍታት የሚያስችሉ የአሠራር ስርዓቶች የመዘርጋትና  የመቋቋሚያ አዋጆችንም ጭምር እንዲሻሻሉ የማድረግ ሥራ መሠራቱን አፈ ጉባኤው አስታውሰዋል፡፡ በዘንድሮው ዓመትም በ2011 ዓ.ም ለምክር ቤቱ በዋና ኦዲተር ከቀረበው ሪፖርት ግኝት በመነሳት፤ የተጓደሉ የአሠራር ሥርዓቶችን ፈተሾ በማስተካከልና የሃብት አስተዳደር ሥርዓት በመዘርጋት፤ የአገሪቱ ሃብት በአግባቡ ጥቅም ላይ መዋሉን ለማረጋገጥ በትኩረት እንደሚሠራ ተናግረዋል፡፡ በምክር ቤቱ በሚወጡ ህጎች ህብረተሰቡን ተሣታፊ ለማድረግ እንዲቻልም ውይይት የሚደረግባቸውን አጀንዳዎች በየደረጃ ለሚገኙ መዋቅሮች ተደራሽ በማድረግ የህብረተሰቡን ተሣትፎ ለማጐልበት ይሠራልም ብለዋል፡፡ የህዝብ ተወካዮች ምክር ቤት አምስተኛ ዙር አምስተኛ ዓመት የሥራ ዘመን የፊታችን ሰኞ መስከረም 26 ቀን 2012 ዓ.ም በይፋ ይከፈታል፡፡ ባለፉት 5 ዓመታት በም/ቤቱ የፀደቁ ህጐች፣ ደንቦችና መመሪያዎችን በማደራጀት ጠንካራና ደካማ ጐኖችን በመፈተሽ ለቀጣይ ሥራ ግብዓት እንዲሆን በማድረግ እንዲሁም ለጥናትና ምርምር እንዲውሉ ይሠራል ብለዋል፡፡  አዲስ ዘመን መስከረም 23/2012አዲሱ ገረመው 